Του Δημήτρη Χατζηνικόλα

Την αποχώρηση του ΔΝΤ από το ελληνικό πρόγραμμα, ή έστω την παραμονή του ως τεχνικού συμβούλου, ώστε να μην καθορίζει τις αποφάσεις για την Ελλάδα με την ιδιότητα του χρηματοδότη, φέρεται ότι θα ζητήσει ο Αλέξης Τσίπρας από την Άγκελα Μέρκελ.

Όπως μετέδωσε νωρίτερα η «Ν», αυτό προκύπτει ως κεντρική στρατηγική της κυβέρνησης, μέσα από τις χθεσινές συσκέψεις στο Μέγαρο Μαξίμου.

Ανώτατη κυβερνητική πηγή έλεγε χαρακτηριστικά: «Εφόσον το ΔΝΤ δεν βοηθάει στο ζήτημα του χρέους, δεν το χρειαζόμαστε».

Την ίδια ώρα, οι ίδιες πηγές συνδέουν τις ευρύτερες εξελίξεις με την αντίδραση της Γερμανίδας Καγκελαρίου.

Αν αυτή είναι αρνητική, τότε «το μόνο σίγουρο είναι ότι η χώρα και η οικονομία δεν μπορεί να περιμένουν τις πολιτικές εξελίξεις σε άλλα κράτη - μέλη», λένε χαρακτηριστικά στο Μαξίμου.

Στο μεταξύ, όσον αφορά την απόφαση του ESM να «παγώσει» τα βραχυπρόθεσμα μέτρα για το ελληνικό χρέος, στο Μαξίμου χαρακτηρίζουν το ζήτημα «διαδικαστικό» έως ότου αξιολογήσουν οι θεσμοί τις εξαγγελίες Τσίπρα.

naftemporiki.gr